Ny udviklingsplan lægger op til, at Lisbjerg især skal være en by for de unge familier. Målet er 8.000 indbyggeri i 2026 og på længere sigt en by med 25.000 indbyggere og masser af arbejdspladser.

Annonce

LISBJERG: Når man kigger op ad Lisbjerg Bakke, ser man ikke lige for sig, at der her skal vokse en by med 25.000 indbyggere frem hen over de kommende årtier. Visionen om den nye by er mere end 15 år gammel, men har foreløbig kun materialiseret sig i en skole, en letbanestation, to små almene boligbyggerier og en del asfalt. Men nu kommer byudviklingen på bakken op i kadence.

Lavt og familievenligt er nogle af nøgleordene for den kommende nye by i Lisbjerg, hvor byggehøjden kun i selve bymidten kan komme på i fem etager. Illustration: Aarhus Kommune

Annonce

Store og små byggegrunde

- Et rimelig ædrueligt bud er, at der bor 8.000 mennesker i det nye Lisbjerg i 2026, lyder det fra Bente Lykke Sørensen, chef for Bolig og Projektudvikling i Aarhus Kommune. Byrådet skal nu tage stilling til en ny udviklingsplan for Lisbjerg - og en plan for første etape af den nye by. Det er her i første etape, at der skal bygges boliger til 8.000 mennesker. Så snart byrådet har godkendt planerne, forventer Bente Lykke Sørensen at gå i gang med at udbyde byggefelter til salg. Og ikke nødvendigvis kun store grunde til 50, 100 eller 200 boliger. - Der vil også være plads til det, hvis for eksempel en gruppe af familier eller en gruppe seniorer, der gerne vil bygge noget samlet går sammen med en murermester om deres projekt. Vi kommer ikke til at sælge grunde til enkelthuse, men vi arbejder med modeller, der er så fleksible, at der er muligheder for såvel den store, professionelle investor som for mindre bygmestre og grupper af privatpersoner, siger Bente Lykke Sørensen.

Annonce

De unge familiers by

Forventningen er, at Lisbjerg vil være attraktiv for yngre børnefamilier - blandt andet fordi det er relativt bynært og fordi, der er nem adgang til letbanen. - Derfor lægger planen op til boligtyper, der er attraktive for unge familier - blandt andet såkaldte townhouses, der er enfamilieboliger i to-tre etager. De har ikke egne haver, men derimod adgang til grønne fællesområder, siger Bente Lykke Sørensen. Generelt lægger udviklingsplanen op til relativt lavt byggeri. Højest - i op til fem etager - omkring den nye bys hovedstrøg, Lisbjerg Bygade, hvor det munder ud i Randersvej. Det er her, Lisbjergs fremtidige centrum med butikker skal ligge.

Annonce

Forskønnelse af Randersvej